16 Akanya ka kgang ya mogolwane mongwe yo o dirang ka natla yo o neng a etela mosetsana mongwe wa Mokeresete yo o neng a tlile go arwa mo bobokong. Tsala nngwe ya lelapa leno e ne ya kwala gore “o ne a le pelonomi tota, a kgothatsa e bile a bontsha go amega. O ne a kopa tetla ya go rapela Jehofa le rona. Fa a ntse a rapela, rre wa mo lapeng [yo e neng e se Mosupi wa ga Jehofa] o ne a sisa pelo, mme mongwe le mongwe yo o neng a le mo kamotshaneng ya sepatela o ne a ntse a putsaputsa dikeledi. A bo thapelo ya mogolwane yole e ne e le ya kutlwelobotlhoko jang ne, mme a bo Jehofa a ne a nnile lorato jang ne ka go mo romela ka yone nako eo!” Molwetse yo mongwe wa Mosupi o ne a bua jaana ka bagolwane ba ba neng ba mo etela: “E ne ya re fa ba tla mo beteng ya me kwa karolong ya bookelo ya balwetse ba ba lwalang thata, ke ne ka itse gore le fa go ka diregang go tloga ka nako eo, ke ne ke tla se itshokela. Ke ne ka nonofa le go ritibala.” A motho a ka reka kamego e e ntseng jalo e e lorato? Legoka! Ke mpho e e tswang kwa Modimong, e re e newang ka phuthego ya Bokeresete.—Isaia 32:1, 2.